
A gabonaféle és az enzim-kiegészítés hatása a vékonybél morfológiájára és a vakbél mikroflórájára broilercsirkékben

Hazánkban a baromfitápok legfőbb komponense a kukorica, de évenként változó mértékben a búza is jelentős részarányt képviselhet. A két gabona között az egyik leglényegesebb eltérés, hogy a búza több vízben oldódó nem keményítő összetett szénhidrátot (NSP), döntően arabinoxylánt tartalmaz.A vízben oldódó NSP-k megnövelik a vékonybél tartalom viszkozitását és ezáltal csökkentik a táplálóanyagok emészthetőségét, rontják az alomminőséget.
A fenti negatív hatások kiküszöbölése érdekében a baromfitakarmányozás gyakorlatában is széles körben alkalmazzuk takarmány-kiegészítőként a xylanáz enzimet. A xylanáz enzim a béltartalom viszkozitása és a táplálóanyagok emészthetőségének javítása mellett hatással van a bél morfológiájára és mikroba összetételére is.
Ezen a téren azonban nem áll rendelkezésre elegendő információ, így a jelen kíséretünk célja annak vizsgálata volt, hogy a különböző gabona összetételű tápok enzim-kiegészítéssel és anélkül, hogyan befolyásolják a bélhám struktúráját és a vakbélben zajló mikrobiális folyamatokat.
160 darab Ross 308-as broiler kakast 4 különböző csoportba osztottunk. A kukorica alapú tápok kizárólag kukoricát tartalmaztak gabonakomponensként. A búza alapú tápok pedig a kukorica mellett 30, 40 és 50% búzát az indító, nevelő és befejező szakaszban. Mindkét tápsort xylanáz enzimmel kiegészítve és anélkül etettük.
A különböző takarmányozási kezelések szignifikánsan befolyásolták az éhbél morfológiáját. A mért paraméterek közül a legnagyobb különbség a búza alapú, enzim-kiegészítést tartalmazó tápoknál kapott nagyobb kripta mélység volt. A búza alapú tápok enzim-kiegészítéssel is megnövelték a bél viszkozitását a kukorica alapú tápokhoz képest. A búza alapú tápok etetésekor a vakbélben megnőtt a Coliform baktériumok száma. A Lactobacillusok mennyiségére ugyanakkor nem voltak hatással a kezelések. A búza alapú tápok etetésekor megnőtt a vakbélben a rövid szénláncú zsírsavak SCFA) mennyisége és ennek eredményeképpen csökkent a vakbél pH-ja.
Az eredményekből levonhatjuk azt a következtetést, hogy a búza alapú baromfitápok xylanáz kiegészítésekor nem csupán a bél viszkozitása változik, hanem a xylanáz hatással van a bél morfológiájára és a vakbélben zajló mikrobiológiai folyamatokra is. A vakbél magasabb SCFA koncentrációja és az alacsonyabb pH csökkentheti a vakbél humán patogén, pl. a Salmonella és a Campylobacter fajok nagyságrendjét.



